Det historiske museum Louvre i Paris har købt et nordjysk maleri af Martinus Rørbye for imponerende 1,2 millioner kroner. Maleriet blev solgt tilbage i marts hos Bruun Rasmussen Kunstautioner, hvor køberen dengang var ukendt, men nu er Musée du Louvre stået frem som den stolte ejer på Twitter . - Louvre-museet erhverver til Maleriafdelingen et maleri af maleren Martinus Rørbye dateret 1847, med arbejdere, der arbejder på vraget af "Ann de Sunderland" i Frederikshavn, skriver museet på Twitter-opslaget. Fuldt forståeligt Maleriet bærer titlen 'Et stort skib under kalfatring ved Frederikshavn'. Til trods for titlen er historien om skonnerten Ann af Sunderland, at den strandede på Skagen Rev den 27. november 1846. - Der er tale om et værk fra Rørbyes berømte Jyllandstur, da han som den første maler, besøgte og malede Skagen og Jyllands nordligste egne. Det er således et værk, der forbinder Danmarks måske mest berømte kunsthistoriske periode Guldalderen med de næsten lige så berømte Skagensmalere i slutningen af 1800-tallet. Det er derfor fuldt forståeligt, at Louvre har erhvervet værket, siger Julie Arendse Voss, leder af afdelingen for ældre kunst hos Bruun Rasmussen, i en pressemeddelelse. Desuden skriver Louvre på sit Twitter-opslag, at værket fuldender den samling af danske malerier, som museet har opbygget siden 1980.

Opsummering:
Maleriet bærer titlen 'Et stort skib under kalfatring ved Frederikshavn'.